Kristian Horn

Kristian Horn (1903–1981) var en norsk botaniker og human-etiker, kjent som grunnlegger av Foreningen for borgerlig konfirmasjon i 1950 og Human-Etisk Forbund i 1956. Horn utviklet og navnga selv forbundets livssyn, humanetikken. Han ledet Human-Etisk Forbund fra 1956 til 1976, og skrev flere artikler og holdt foredrag om humanetikk. 

Horn vokste opp i et homogent, kristent bedehusmiljø på Hadeland, som sønn av landhandler Martinius Horn og Gina Kristoffersen. Som 16-åring kom han til den erkjennelse at han ikke trodde på «frelsen i Kristus». Som student i Kristiania valgte han å studere realfag (botanikk), og på Universitetet i Oslo møtte han i 1924 den ett år eldre zoologi-studenten Ester Lind Jynge. De giftet seg i 1932. Gjennom henne fikk han også tilgang til det meget omfattende biblioteket til Andreas Jynge, hennes far, og gjennom lesningen ble han styrket i overbevisningen om et annet ståsted enn den kristne tro. Da deres eldste barn ble født, i 1934, meldte de to seg ut av statskirken. Ingen av barna ble døpt.

Kristian Horn var vitenskapelig assistent ved Universitetets botaniske hage 1929–1947, ble cand. real. i 1937 og var førsteamanuensis i botanikk ved Botanisk laboratorium 1947–1970. Hans hovedarbeidsområde var plantenes cytologi. Han underviste også i naturfag ved Oslo offentlige lærerskole.

I en bok om Human-Etisk Forbunds historie beskrives Horns innsats for det human-etiske livssyn i Norge.Se Paul Knutsen, Livet før døden. Human-Etisk Forbund 1956-2006, Humanist forlag, 2006, ISBN 82-92622-15-2

Han var far Kjell Horn og Anne Horn og var bestefar til lege og samfunnsdebattant Morten Andreas Horn.

 Referanser 

Kategori:Norske humanetikere
Kategori:Norske botanikere
Kategori:Norske filosofer
Kategori:Moralfilosofer
Kategori:Personer fra Gran kommune
Kategori:Fødsler i 1903
Kategori:Dødsfall i 1981